Zenia Stampe (RV), 2023-10-26:
Tak for det.
Altså, jeg plejer også at brokke mig over de her bunkeforslag.
Omvendt tror jeg også, jeg havde været lidt træt, hvis jeg havde set frem til en dag i salen, hvor jeg havde måske ti lovforslag i stedet for fire.
Men vi plejer jo at være så venlige ved hinanden at dele forslag op, og det tænker jeg måske også at vi kan gøre i den her forbindelse.
For vi stiller os på samme måde som Enhedslisten, altså at der er nogle af forslagene, som vi er positive over for, og som vi meget gerne stemmer for, og at der også er nogle, vi har det vanskeligt med og meget gerne vil stemme imod.
Og det vil jeg så tillade mig at gennemgå.
Den vigtigste regel for os at se
i det her lovkompleks
er 10-årsreglen, som vi er kede af at man lægger op til at fjerne.
Vi er især kede af, at man lægger op til at fjerne den for mennesker med permanent ophold, altså tidsubegrænset ophold.
Hele idéen med at have tidsubegrænset ophold er jo, at man så at sige ikke længere er her på grund af sin asylsag, men at man er her, fordi man har integreret sig, har et arbejde og har levet op til en masse forskellige krav, og det er jo samfundets signal om, at nu er du her ikke længere for at blive beskyttet; nu er du her, fordi du bidrager og er en del af samfundet.
Derfor synes vi ikke, at reglen omkring ferierejser skal gælde for folk, der er her på tidsubegrænset ophold.
Noget andet i forhold til midlertidigt ophold er vi også kritiske over for, men der er dog en forskel på, om man lader det her krav gælde for folk, som faktisk har ændret deres asylstatus til at være her, fordi de har optjent ret på grund af integration m.v., og så dem, som stadig væk er her på et asylretligt grundlag.
Jeg tror ikke på, at der er rum til forhandling, men det er klart, at hvis vi havde været i et forhandlingsrum og man kunne søge kompromiser, så havde vi foreslået, at man kunne afgrænse det her til kun at gælde dem på midlertidigt ophold og ikke dem, som er på permanent ophold.
Når det så er sagt, er det jo også blevet sagt af andre heroppe på talerstolen, at det her vil gælde for meget få, fordi dem, der har været her lang tid, og også dem, der er på permanent ophold, jo i høj grad vil have menneskerettighederne på deres side, hvis de rejser ud, og vil derfor ikke få frataget deres opholdstilladelse i praksis.
Men det skaber en usikkerhed, og vi mener også, at det skaber tvivl om, hvad permanent ophold og tidsubegrænset opholdstilladelse egentlig er.
For os handler det om, at så er du her ikke længere på et asylretligt grundlag; du er her, fordi du er en del af vores samfund.
Det har vi kvitteret for, og derfor er du også i din gode ret til at rejse tilbage til dit tidligere hjemland, hvis der i øvrigt er blevet fred i mellemtiden.
Og det sker jo lykkeligvis nogle gange efter mange år.
Jeg tror, man plejer at sige minimum 20 år.
Og det synes vi selvfølgelig at man skal tilpasse sig, især i forhold til dem, som er her, fordi de har integreret sig og er blevet en del af vores samfund.
Vi har nogle betænkeligheder i forhold til den del, der handler om at udveksle oplysninger, og det er jo, fordi vi generelt synes, man skal være påpasselig med private oplysninger, og der er sådan en tendens i dansk politik til, at vi er meget påpasselige med at udveksle oplysninger om danskere, fordi der er nogle hensyn til privatliv, som jeg tror vi er mange der går op i.
Men når det handler om udlændinge, plejer vi ikke at være helt så forsigtige og have helt så stor respekt for privatliv.
Så det er vi betænkelige ved, men vi vil selvfølgelig gerne have udboret det i forbindelse med den videre behandling.
Vi er også skeptiske i forhold til den del, der handler om transportøransvar, af de samme grunde, som andre har nævnt, altså kan man lægge den opgave hos privatpersoner i stedet for myndigheder?
Men endelig er vi positive over for de to ting, der bliver lagt op til i forhold til ukrainerne, både det her med at nedsætte ydelser, hvis der er voldelig opførsel m.v., men også det her omkring bopælskravet, som jo ikke gælder for mange, men som har vist sig at være et problem.